Qalb is-sultan nixxiegħa ilma f'id il-Mulej; hu jmexxiha kull fejn jogħġbu. Kulma jagħmel il-bniedem hu safi f'għajnejh, imma l-Mulej jiżinlu qalbu. Li tagħmel il-ħaqq u s-sewwa jogħġob lill-Mulej aktar mis-sagrifiċċju . Għajnejn merfugħa u qalb imkabbra; dan hu s-sinjal tal-ħżiena, u hu dnub. Min hu bil-għaqal jaħsibha tajjeb u jirnexxilu; imma min jgħaġġel jiġi fil-bżonn. Min jaħżen il-ġid bil-qerq ta' lsienu bħal duħħan li jgħib u bħal xibka tal-mewt. Il-vjolenza tal-ħżiena għad teqridhom, għax ma jridux jagħmlu s-sewwa. Imgħawġa hi mġibet il-midneb, imma dritt għemil il-ġust. Aħjar tgħix f'rokna fuq bejt, milli f'dar kbira ma' mara ġellieda. Qalb il-ħażin tixtieq id-deni; m'għandux ħniena lanqas minn ħbiebu. Bit-twiddib tal-vjolenti jitgħallem iċ-ċkejken; u l-għaref bit-tagħlim ikattar għerfu. Alla l-ġust iħares lejn dar il-ħażin; il-ħżiena jitfagħhom fil-ħsara. Min jagħlaq widnejh għall-għajta tal-fqir, ħadd ma jwieġbu meta jgħajjat hu. Għotja bil-moħbi ttaffi l-korla, rigal minn taħt iberred saħna kbira. Jifraħ il-ġust meta jsir ħaqq tajjeb, imma jibżgħu dawk li jagħmlu l-ħażen. Min joħroġ 'il barra mit-triq tal-għaqal, isib postu fil-ġemgħa tal-mejtin. Min iħobb ix-xalar jaqa' fil-faqar; min iħobb l-inbid u ikel bnin qatt ma jistagħna. Iħallas il-ħażin għall-fidwa tal-ġust; u t-traditur għal min hu leali. Aħjar tgħix waħdek f'deżert, milli ma' mara ġellieda u inkejjuża. Teżori prezzjużi u fwieħa jibqgħu f'dar l-għaref, imma l-iblah iberbaq kollox. Min jimxi bil-ġustizzja u t-tjieba, ikollu ħajja u ġieħ. L-għaref jaħbat għal belt ta' nies qawwija, u jġarraf is-swar, il-mistrieħ ta' moħħhom. Min irażżan fommu u lsienu, iħares mill-għawġ lilu nnifsu. Arroganti jissejjaħ min hu kburi u fieragħ, min hu mkabbar u mimli bih innifsu. Ix-xewqa tal-għażżien għall-mewt twasslu, għax ma jridx imidd idejh għax-xogħol. Il-jum kollu l-ħażin jixtieq aktar, imma l-ġust jagħti b'idejh miftuħa. Is-sagrifiċċju tal-ħżiena jistmellu l-Mulej; kemm aktar meta jsir b'fehma ħażina. Min jixhed il-falz jintilef; iżda min joqgħod għas-sewwa jżomm sħiħ. Il-ħażin wiċċu sfiq, u t-tajjeb ħsiebu f'għemilu. La l-għerf, la d-dehen u lanqas il-fehma ma jiswew xi ħaġa quddiem il-Mulej. Jista' jkun lest iż-żiemel għal nhar it-taqbida, imma r-rebħa tiġi mingħand il-Mulej.